বাংলাদেশনিউজ২৪x৭.কম  ঋণখেলাপের অভিযোগে নোবেল জয়ী গ্রামীণ ব্যাংকের প্রতিষ্ঠাতা ড. মুহাম্মদ ইউনূস, গণস্বাস্থ্যের ডা. জাফর উল্লাহ চৌধুরী ও গণস্বাস্থ্য এবং গ্রামীণ টেক্সটাইল মিলস এর ১১ পরিচালকের বিরুদ্ধে মামলা করেছে সোস্যাল ইসলামী ব্যাংক।  বুধবার দুপুরে সিরাজগঞ্জে অর্থঋণ আদালতে এ মামলা করা হয়। ওই ব্যাংকের সিরাজগঞ্জ শাখার ব্যবস্থাপক সাদেকুল ইসলাম ইউনূসসহ ১২ জনের বিরুদ্ধে ৩ কোটি ৬৬ লাখ ৩৯ হাজার ২১ টাকার ঋণখেলাপির মামলা করেছেন। মামলা নং-১৬/২০১০, তাং-০১-১২-২০১০)। অর্থঋণ আদালতের বিচারক জেলা যুগ্ম  জজ মতিয়ার রহমান মামলাটি আমলে নিয়ে রেকর্ড করার নির্দেশ দেন। একই সঙ্গে মামলাটির পরবর্তী শুনানি আগামী ২ জানুয়ারি ধার্য করেন আদালত।  গণস্বাস্থ্য গ্রামীণ টেক্সটাইল মিলসকে প্রধান বিবাদি করে দায়ের করা এ মামলার অন্য বিবাদিরা হলেন- প্রতিষ্ঠানটির ব্যবস্থাপনা পরিচালক সাইফুল ইসলাম শিশির, পরিচালক মো. জাকারিয়া, ডা. আব্দুল কাশেম চৌধুরী, সন্ধ্যা রায়, রোকেয়া পারভীন নীলু, দিলরুবা খাতুন, লুৎফুল্লা হিল মজিদ ও অর্থনৈতিক গ্রুপের পরিচালক তরুণ চক্রবর্তী এবং গ্রামীণ ব্যাংকের উপ-ব্যবস্থাপনা পরিচালক খালেদ সামস্ ও গ্রামীণ  উদ্যোগের ব্যবস্থাপনা পরিচালক এস এম শামীম আনোয়ার।  মামলার আরজিতে বলা হয়েছে, গ্রামীণ ব্যাংকের সহযোগী প্রতিষ্ঠান গ্রামীণ উদ্যোগ এবং গণস্বাস্থ্য গ্রামীণ টেক্সটাইল মিলস যৌথভাবে টেক্সটাইল প্রজেক্ট করে ব্যবসা পরিচালনা শুরু করে। কর্মকর্তারা ব্যবসায় পুঁজি ও উৎপাদন বৃদ্ধির জন্য সোস্যাল ইসলামী ব্যাংকের সিরাজগঞ্জ শাখা থেকে বিভিন্ন সময় বিভিন্ন ভাবে ঋণ নেয়। ঋণের টাকা নির্দিষ্ট সময় পরিশোধ না করায় বিবাদীদের কাছে ব্যাংক সর্বসাকুল্যে ৩ কোটি ৬৬ লাখ ৩৯ হাজার ২১ টাকা পাওনা হয়। টাকা পরিশোধ করতে ব্যাংক কর্তৃপক্ষ বার বার তাগাদা ও  সর্ব শেষ লিগ্যাল নোটিশ দেয়। তবুও টাকা পরিশোধ করা হয়নি। এতে পাওনা টাকা আদায়ে মামলাটি করা হয়।  এ ব্যাপারে সোস্যাল ইসলামী ব্যাংক সিরাজগঞ্জ শাখার ব্যবস্থাপক মো. সাদেকুল ইসলাম ও ব্যাংকের প্যানেল আইনজীবী মো. নূরুল আমিন জানান, আসামিরা সবাই এ ঋণের সঙ্গে জড়িত। লিগ্যাল নোটিশ দেয়ার পরও ঋণ পরিশোধ না করায় মামলা করা হয়েছে।  এদিকে নোবেল বিজয়ী ইউনূসের বিরুদ্ধে ইউরোপের দেওয়া কোটি কোটি টাকা গ্রামীণ ব্যাংক থেকে সরানোর অভিযোগ উঠেছে। মঙ্গলবার রাতে নরওয়ের রাষ্ট্রীয় টেলিভিশনে প্রচারিত এক প্রামাণ্য চিত্রে এই অভিযোগ করা  হয়।  বাংলাদেশনিউজ২৪x৭.কম/সাকিল আহমদ.